從軍行
作者：賀朝
朝代：唐

paragraphs: 朔胡乘月寇邊城，軍書插羽刺中京。
天子金壇拜飛將，單于玉塞振佳兵。
騎射先鳴推任俠，龍韜決勝佇時英。
聞有河湟客，愔愔理帷帟。
常山啓霸圖，汜水先天策。
銜珠浴鐵向桑乾，釁旗膏劒指烏丸。
鳴雞已報關山曉，來雁遙傳沙塞寒。
直爲甘心從苦節，隴頭流水鳴嗚咽。
邊樹蕭蕭不覺春，天山漠漠長飛雪。
魚麗陣接塞雲平，雁翼營通海月明。
始看晉幕飛鵝入，旋聞齊壘啼烏聲。
自從一戍燕支山，春光幾度晉陽關。
金河未轉青絲騎，玉筯應啼紅粉顏。
鴻歸燕相續，池邊芳草綠。
已見氛清細柳營，莫更春歌落梅曲。
烽沈竈減靜邊亭，海[晏]山空肅已寧。
行望鳳京旋凱捷，重來麟閣畫丹青。